Først og fremmest skal du tilslutte en gasflaske i autocamperens gasrum. Herefter åbnes hovedafbryderen inde i autocamperen (typisk sidder gashanen i et skab under vasken eller ved køkkenskuffen). Til sidst kan du tænde gasblusset ved at holde de små gashaner inde og dreje, så du tydeligt kan høre at gassen flyder til. Nogle gasblus har en automatisk gnist der tænder flammen - i andre modeller skal du bruge en tændstik eller en lighter.
Når du er færdig med at lave mad, skal du huske at slukke for gassen. Glem ikke at tænde for den lille indbyggede emhætte, eller hvis autocamperen ikke har en sådan, så åben køkkenvinduet eller taglugen, så dampen kan slippe ud.
Ved afhentning af autocamperen kan du få demonstreret hvordan gasblusset virker i netop din model.